May maak kommer oor lening ná Brexit af | Netwerk24
May maak kommer oor lening ná Brexit af
28 Augustus 2018 11:46
Brexit sonder 'n ooreenkoms met die Europese Unie (EU) "sal nie die einde van die wêreld" wees nie, het Theresa May, die Britse eerste minister, Dinsdag gesê.
Sy het in Kaapstad aangekom op haar besoek van vyf dae aan Suid-Afrika, Nigerië en Kenia om handelsbetrekkinge met die lande ná Brexit te bevorder, berig die BBC.
Theresa May, eerste minister van Brittanje. Foto: Neil Hall / Reuters
Sy het Philip Hammond, Britse minister van finansies, se waarskuwing dat £80 miljard geleen sal moet word as Brexit sonder 'n goeie ooreenkoms met die EU plaasvind, afgemaak as onbelangrik, berig The Guardian.
Volgens haar sal Brittanje se uittrede uit die EU sonder 'n ooreenkoms nie maklik wees nie, maar die land se ekonomie kan goed vaar indien 'n "bevredigende egskeiding" onderhandel kan word.
Die Britse regering tref volgens haar die nodige reëlings om 'n sukses van Brexit te maak, selfs sonder 'n ooreenkoms, berig SkyNews.
May het benadruk dat sy Brittanje eerder sonder 'n ooreenkoms uit die EU sal neem as om 'n ooreenkoms te sluit waarmee sy nie tevrede is nie. "Ek het van die begin af gesê dat geen ooreenkoms beter is as 'n swak ooreenkoms."
May het vroeër in 'n verklaring gesê Brittanje se doelwit nadat hy die EU in Maart volgende jaar verlaat, is om wêreldwye vennootskappe te versterk.
"Ek sien uit daarna om te bespreek hoe ons dit saam met Afrika kan doen sodat belangrike beleggings gemaak kan word en werk geskep kan word, en ook om deurlopend saam te werk om stabiliteit en sekerheid te behou."